Diari Oficial de la Generalitat Valenciana


Sumari del DOGV 2892, del 18-12-1996 (1996/840355)

ACORD de 23 d'octubre de 1996, de la Comissió Territorial d'Urbanisme de València, pel qual s'aprova definitivament el punt B de la modificació número 3 de les normes subsidiàries de planejament de Siete Aguas.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2892

Data del DOGV
:   18-12-1996

Secció del DOGV
:   ALTRES DISPOSICIONS

Número del document
:   1996/840355


Data del document
:   23-10-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 23 d'octubre de 1996, de la Comissió Territorial d'Urbanisme de València, pel qual s'aprova definitivament el punt B de la modificació número 3 de les normes subsidiàries de planejament de Siete Aguas.  
La Comissió Territorial d'Urbanisme de València, en la sessió del dia 23 d'octubre de 1996, va adoptar l'acord següent:  
Vist l'expedient remés per l'Ajuntament de Siete Aguas sobre la modificació número 3 de les normes subsidiàries, i de conformitat amb els següents:  
Antecedents de fet  
Primer  
El Plenari de l'Ajuntament va aprovar inicialment el projecte el dia 14 de febrer de 1996, i després del pertinent període d'exposició pública, en el qual no es van presentar al·legacions, el mateix òrgan el va aprovar provisionalment el dia 30 d'abril de 1996.  
Segon  
L'expedient ha sigut remés per triplicat, degudament diligenciat, i s'ha tramés de conformitat amb l'article 38 de la Llei 6/1994, de 15 de novembre, Reguladora de l'Activitat Urbanística.  
Tercer  
La documentació remesa està degudament diligenciada, i consta de memòria justificativa, plànols d'informació i plànols d'ordenació, de conformitat amb l'article 27 de la Llei Reguladora de l'Activitat Urbanística.  
Quart  
Requerits els informes sectorials a la Conselleria de Medi Ambient i a la Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports, transcorregut el termini legal per a la seua emissió s'entenen favorables.  
El representant de la Diputació Provincial (Vies i Obres), en la comissió informativa de 15 d'octubre de 1996, l'emet verbalment, i, sobre el punt A d'aquesta modificació, concreta que la línia de la parcel·la ha de respectar la de les illes de cases i la línia d'edificació s'ha de situar a 13 metres de l'eix de la via.  
Cinc  
Amb data 13 de setembre de 1996, es va remetre l'estudi d'impacte ambiental a la Direcció General de Qualitat Ambiental, atès que el punt A afecta el sòl no urbanitzable, sense que fins ara es tinga constatació de l'emissió de la preceptiva declaració d'impacte ambiental.  
Sisè  
Siete Aguas té normes subsidiàries aprovades definitivament per la Comissió Territorial d'Urbanisme de València el 28 de juny de 1988, i tenia 1.211 habitants l'1 de gener de 1990.  
Setè  
La comissió informativa de la Comissió Territorial d'Urbanisme de València, en la sessió del dia 15 d'octubre de 1996, va emetre un informe sobre el projecte que ens ocupa, i es compleix així allò que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
La modificació número 3 conté dos punts que s'analitzen a continuació:  
Punt A  
Es pretén realitzar un canvi de classificació del sòl, amb la transformació d'un sòl classificat de sòl no urbanitzable protegit de zona d'horta en sòl urbà destinat a aparcament de vehicles pesants.  
Es justifica aquest acte en el fet que, durant la redacció del planejament vigent, es va cometre un error material en el traçat del sòl urbà i en la necessitat d'eliminar l'aparcament de vehicles pesants de dins de la població, s'eviten així els desperfectes en la via pública i la contaminació acústica.  
Deficiències  
- S'hauran de regular totes les condicions que afecten aquest nou ús en les normes urbanístiques.  
- S'haurà de concretar si es tracta o no d'una dotació de la titularitat pública, i, si és aquest el cas, especificar-se com es pretén gestionar la seua obtenció.  
- S'haurà de recollir el que s'ha especificat anteriorment en relació amb la línia de parcel·la i l'edificació.  
Atès que la modificació afecta el sòl no urbanitzable, no en podrà ser possible l'aprovació mentre no s'emeta declaració d'impacte ambiental.  
Observacions  
En el supòsit que se tracte d'una dotació de titularitat pública, no seria necessari canviar la classificació del sòl.  
Punt B  
Es pretén modificar la redacció dels articles 48 i 49 del títol V de las normes urbanístiques, referits al sòl urbà industrial. El canvi es produeix en l'eliminació de l'obligatorietat de recular l'edificació literalment i disminuir l'alçada màxima de l'edificació si no existeix aquesta reculada.  
La finalitat d'aquest canvi es permetre la construcció d'indústries niu, adossades les unes a les altres, ja que aquesta tipologia és molt usada al municipi.  
Atès que al mateix temps que s'ha augmentat la superfície edificable, s'ha reduït l'alçada de l'edificació, l'edificabilitat pràcticament no canvia, per la qual cosa no seria d'aplicació l'article 55.3 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
L'article 48 de las normes subsidiàries queda redactat tal com segueix:  
«L'alçada màxima de l'edificació permesa és de 12,50 metres, sempre que l'edificació tinga reculades frontals, laterals i posteriors. En el cas que l'edificació només tinga reculades posteriors veurà disminuïda la seua alçada màxima fins als 9,50 metres».  
L'article 49 de las normes subsidiàries queda redactat tal com segueix:  
«Hom servarà una reculada límit posterior d'un terç de l'alçada de l'edificació amb un mínim de tres metres.  
Pel que fa als límits laterals, es procurarà servar una reculada d'un terç de l'alçada amb un mínim de tres metres, i, quant a la façana, es procurarà servar una reculada frontal de quatre metres».  
Segon  
La Comissió Territorial d'Urbanisme és l'òrgan competent per a emetre dictamen de resolució sobre l'aprovació definitiva de les normes subsidiàries, i de les seues modificacions, de conformitat amb les disposicions transitòries segona i setena de la Llei Reguladora de l'Activitat Urbanística, en relació amb l'article 10.A per remissió de l'article 9.1, ambdós de Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista de tot el que s'ha exposat, la Comissió Territorial d'Urbanisme, en la sessió el dia 23 d'octubre de 1996, acorda:  
- Suspendre l'aprovació definitiva del punt A fins que no se solucionen les deficiències recollides en el fonament de dret primer.  
- Aprovar definitivament el punt B.  
Tot això referit a la modificació número 3 de les normes subsidiàries de planejament de Siete Aguas.  
L'Ajuntament de Siete Aguas haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no posa fi a la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de publicació.  
Tot això sense perjudici que s'hi puga presentar qualsevol altre recurs que s'estime oportú.  
València 23 d'octubre de 1996.- El secretari de la Comissió Territorial d'Urbanisme: José Manuel Palau Navarro.